Skagamenn biðu enn einn ósigurinn í Pepsídeildinni þetta sumarið þegar Stjörnumenn komu í heimsókn á Akranesvöll í gærkvöldi og sigruðu 3 : 1 . Garðbæingar voru áberandi sterkara liðið í leiknum og unnu sannfærandi sigur . ÍA er með þrjú stig eftir fyrstu fimm umferðirnar í 10. sæti deildarinnar . Margt bendir til þess að Pepsídeildin muni í ár að mestu skiptast í tvo hluta og ef Skagamenn ætla ekki að taka sig verulega á muni þeir lenda í baráttu liða í neðri hlutanum . Stjörnumenn virkuðu frískari allan leikinn og gerðu heimamönnum erfitt fyrir að byggja upp sóknir og skapa færi . Skagamenn náðu þó mörgum sóknum í leiknum sem litu vel út en gestunum tókst yfirleitt að brjóta þær niður þegar upp að markinu kom . Heimamenn gátu þakkað Páli Gísla Jónssyni markverði að þeir voru ekki undir í leikhléinu , því í tvígang varði hann meistaralega í fyrri hálfleiknum . Markalaust var í hálfleik en Stjörnumenn komst svo yfir á 58. mínútu þegar Veigar Páll Gunnarsson skoraði eftir þunga sókn gestanna . Skagamenn lögðu mikið í sölurnar til að jafna leikinn en jafnframt gáfu þeir færi á sér annað slagið . Stjarnan bætti svo við marki á 82. mínútu þegar Gunnar Örn Jónsson skoraði með góðu skoti . Heimamenn gáfust ekki upp og Eggert Kári Karlsson minnkaði muninn á 88. mínútu eftir undirbúning Andra Adolphssonar . Tíminn var skammur til að jafna metin og þegar Skagamenn þurftu nauðsynlega að ná boltanum og fara í sókn fiskuðu Garðbæingar vítaspyrnu á 90. mínútu . Halldór Orri Björnsson skoraði af öryggi úr vítinu og lokatölur urðu því 3 : 1 fyrir Stjörnuna . Næst bíður Skagaliðsins erfitt verkefni , þá mætir það KR-ingum í Kaplakrika nk. sunnudag .